**УЛСЫН ИХ ХУРЛЫН 2018 ОНЫ ХАВРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 04 ДҮГЭЭР**

**САРЫН 11-НИЙ ӨДРИЙН ХУРАЛДААНЫ**

 **ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны тоо*** |
| 1 | Хуралдааны гар тэмдэглэл | 2-3 |
| 2 | Хуралдааны дэлгэрэнгүй тэмдэглэл | 4-13 |
| 1 | ***Дууны бичлэг:***Үндэсний статистикийн хороонд чиглэл өгөх тухай Байнгын хорооны тогтоолын төсөл | 4-13 |

***Монгол Улсын Их Хурлын 2018 оны хаврын ээлжит чуулганы***

 ***Эдийн засгийн байнгын хорооны 04 дүгээр сарын 25-ны өдөр***

***/Лхагва гараг/-ийн хуралдааны гар тэмдэглэл***

Эдийн засгийн байнгын хорооны дарга Д.Дамба-Очир ирц, хэлэлцэх асуудлын дарааллыг танилцуулж, хуралдааныг даргалав.

 *Ирвэл зохих 19 гишүүнээс 12 гишүүн ирж, 63.1 хувийн ирцтэйгээр хуралдаан 10 цаг* *36 минутад Төрийн ордны “Их эзэн Чингис хаан” танхимд эхлэв.Үүнд:*

 *Чөлөөтэй: Б.Баттөмөр, Б.Дэлгэрсайхан Б.Жавхлан, Я.Содбаатар, Л.Элдэв-Очир.*

 *Тасалсан: Ж.Бат-Эрдэнэ, Х.Болорчулуун.*

Хэлэлцэх асуудлын дараалалтай холбогдуулан Улсын Их Хурлын гишүүн Т.Аюурсайхан үг хэлж, Санхүүгийн зохицуулах хорооны 2017 оны үйл ажиллагааны тайланг ирэх долоо хоногт хэлэлцүүлэх горимын санал гаргав.

 **Д.Дамба-Очир:** Улсын Их Хурлын гишүүн Т.Аюурсайханы гаргасан горимын саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 2

 Бүгд: 12

 83.3 хувийн саналаар горимын санал дэмжигдлээ.

 ***Нэг. Үндэсний статистикийн хороонд чиглэл өгөх тухай Байнгын хорооны тогтоолын төсөл***

Хэлэлцэж буй асуудалтай холбогдуулан Үндэсний статистикийн хорооны дарга А.Ариунзаяа оролцов.

 Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Л.Батмөнх, референт Г.Баярмаа нар байлцав.

Тогтоолын төслийг ажлын хэсгийн ахлагч, Улсын Их Хурлын гишүүн Б.Ундармаа танилцуулав.

 Танилцуулгатай холбогдуулан Улсын Их Хурлын гишүүн Ж.Ганбаатар, М.Оюунчимэг, Л.Болд, Д.Тэрбишдагва нар үг хэлэв.

**Д.Дамба-Очир:**1*.*Төслийн 1.1 дээр мэдээллийн өсөн нэмэгдэж буй хэрэгцээтэй уялдуулан статистикийн мэдээллийн үзүүлэлтүүдийг нэмэгдүүлэх, мэдээллийн бодит байдлыг хангах зорилгоор Засаг захиргаа, нутаг дэвсгэрийн анхан шатны нэгж буюу сум, хороодод статистикийн орон тоо бий болгох, үйл ажиллагааны зардал, төсвийг нэмэгдүүлэхийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар дэмжигдлээ.

2.Байнгын хорооны гишүүдийн гаргасан саналыг тусгаад “Үндэсний статистикийн хороонд чиглэл өгөх тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 7

 Татгалзсан: 5

 Бүгд: 12

 58.3 хувийн саналаар тогтоол батлагдлаа.

 *Хуралдаан 36 минут үргэлжилж, 19 гишүүнээс 12 гишүүн ирж, 63.1 хувийн ирцтэйгээр 10 цаг 10 минутад өндөрлөв.*

 ***Тэмдэглэлтэй танилцсан:***

 ЭДИЙН ЗАСГИЙН БАЙНГЫН

 ХОРООНЫ ДАРГА Д.ДАМБА-ОЧИР

 **Тэмдэглэл хөтөлсөн:**

 ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2018 ОНЫ ХАВРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 4 ДҮГЭЭР**

**САРЫН 25-НЫ ӨДРИЙН ХУРАЛДААНЫ**

 **ДЭЛГЭРЭНГҮЙ ТЭМДЭГЛЭЛ**

 **Д.Дамба-Очир:** Гишүүдийнхээ энэ өглөөний амар амгаланг айлтгая. Ирц 52.6 хувьтай байна. 25-ны өдрийн Эдийн засгийн Байнгын хорооны хуралдааныг эхлүүлье. Өнөөдөр 2 асуудлыг хэлэлцэнэ.

 Үндэсний статистикийн хороонд чиглэл өгөх тухай Байнгын хорооны тогтоолын төсөл.

 2.Санхүүгийн зохицуулах хорооны 2017 оны үйл ажиллагааны тайлан. Хоёр зүйлийг хэлэлцэнэ. Хэлэлцэх асуудалтай холбогдуулан асуух асуулттай гишүүд байна уу. Аюурсайхан гишүүний микрофоныг өгье. Ганбаатар гишүүнээр тасаллаа.

 Аюурсайхан гишүүн асуултаа тавья.

**Т.Аюурсайхан:** Санхүүгийн зохицуулах хороон дээр үйл ажиллагаатай холбогдуулж Улсын Их Хурлын 76 гишүүн үүний дотор Улсын Их Хурлын даргын нэр дээр бас тодорхой тухайн зах зээлийн байгууллагуудаас санал, гомдол мэдээллүүд ирсэн. Тэгээд үүний дагуу Улсын Их Хурлын даргаас захирамж гаргаж ажлын хэсэг байгуулсан байгаа. Тэгээд ажлын хэсгийн дүгнэлт нь ерөнхийдөө гараад дууссан ийм мэдээлэл байгаа. Одоо энэ дүгнэлт нь бол манай Байнгын хороон дээр ирэх ёстой. Нэг бол дүгнэлтээ бид хэлэлцэх юм уу, нэг бол ажлын шугамаар бид үзэж танилцах юм уу.

Ингэж байж үүний дараа энэ Санхүүгийн зохицуулах хорооны ажлын тайланг нь одоо үзэх ёстой гэж үзэж байна. Тэгж байж бид нар бас үйл ажиллагаатай нь холбогдуулж бас нарийвчилсан энэ мэдээллийнхээ дагуу асуух асуулт байна.

Цаашид өгөх чиглэл байна. Тэгэхгүй бол одоо ороод ирэхээр энэ ажлыг нь сайшаах юм уу, юу хэлэх юм ямар чиглэл өгөх юм. Ийм баримжаагүй байна. Тийм учраас бол уг нь Байнгын хорооны даргын зохицуулах асуудал л даа. Уялдааг нь хангаж. Та энийг хойшлуулж өгөөч гэдэг санал гарагж байна.

**Д.Дамба-Очир:** Аюурсайхан гишүүн ээ ийм л байгаа юм. Өнгөрсөн 5 дахь өдөр нөгөө ажлын хэсэг Улсын Их Хурлын даргын захирамжаар байгуулагдсан ажлын хэсэг бол дүгнэлтээ гаргаад өгчихсөн. Албан ёсоор Их Хурлын даргад хүлээлгээд өгсөн байгаа юм. тэр дүгнэлтийг би Байнгын хорооны гишүүддээ бүгдэд нь тараагаад өгье.

Хоёрдугаарт таны хэлж байгаагаар би ирэх долоо хоногийн Байнгын хороон дээр яг энэ Улсын Их Хурлын даргын захирамжаар яг энэ чиглэл өгсөн байдаг юм уу, ийм ийм чиглэлээр шалга гэсэн тэр дүгнэлтийг бол хэдүүлээ Байнгын хороон дээр хэлэлцээд явъя. Ингээд явъя гэж байна.

Өнөөдөр бол би юу гэж хэлэх гээд байна вэ гэхээр ердөөсөө хуулийнхаа дагуу нөгөө хэлэлцдэг тайлангуудаа хэлэлцээд явъя. Тайлан дээр бол сайн, муу гэсэн дүгнэлт гаргахгүй. Яагаад вэ гэхээр хэрэгжиж байна уу, хэрэгжээгүй байна уу өнгөрсөн одоо хугацаанд бол 2017 оны хугацаанд байдаг юм уу Байнгын хорооноос гаргасан тогтоолын шийдвэрүүдийг хир биелүүлсэн юм. Хир биелүүлээгүй байгаа юм. Одоо гарах тогтоолын шийдвэрүүд нь ямар ямар ямар тогтоолын шийдвэрээр. Ийм л хуулийн дагуу явагдах процедураар явж байгаа юм. Би тэгээд Аюурсайхан гишүүний гаргаж байгаа саналыг бол юу гэж ойлгож байна вэ гэхээр ирэх долоо хоногийн Байнгын хорооны хурал дээр Улсын Их Хурлын даргын захирамжаар гаргасан ажлын хэсгийн дүгнэлтийг хэдүүлээ хэлэлцээд явъя л гэж хэлэх гэж байгаа юм.

Аюурсайхан гишүүн тодруулъя.

**Т.Аюурсайхан:** Ажлын хэсгийн дүгнэлтийг бас Байнгын хороогоороо танилцуулж хэлэлцэхийг дэмжиж байна. Гол нь энэ дээр Эдийн засгийн байнгын хороо Санхүүгийн зохицуулах хороонд бас тогтоолоор өгсөн үүрэг даалгаврууд байгаа юм. Тэдгээрийн биелэлт үйл ажиллагааны тайлан яригдана. Тэр тайлан дээр тусаж байгаа асуудал чинь ажлын хэсгийн дүгнэлт дээр зарим хэсэг нь байгаа байхгүй юу. Надад ажлын хэсгийн гишүүд бас хэлсэн юм. Ерөнхийдөө энэ дүгнэлтээ тараана. Тараасны дараа тайланг нь эсвэл тэр тараахтай нь хамт дүгнэлтээ хажуудаа тавьж байгаад тайлангаа хараад тэгээд ярих зөв шүү. Тэгэхгүй бол энэ мэдээлэл чинь нэг хүний амнаас бид нар сонсоод аль нь хийсэн юм. Аль нь хийгээгүй юм. Ямар асуудал байгааг нь мэдэхгүй болоод байгаа байхгүй юу.

Энэ зарчмын асуудал. Ганцхан долоо хоног хойшлуулчхаад болохгүй зүйл байхгүй шүү дээ.

Тийм учраас хойшлуулаад өгөөч гэдэг бас горимын санал гаргаж байна. Уг нь заавал горимын саналгүйгээр хийчих л асуудал л даа. Энэ чинь ажлын л уялдааны асуудал шүү дээ.

**Д.Дамба-Очир:** Өнөөдөр бол яг Байнгын хорооны нөгөө хэлэлцдэг тайлангаа хэлэлцээд жилд нэг удаа тайланг нь хэлэлцээд явдаг тэр л хурал байхгүй юу. Би хэлж байна л даа. Ирэх долоо хоногт тэр юуг нь болохоор Санхүүгийн зохицуулах хороог шалгасан талаар дүгнэлтийг бол ирэх долоо хоногт хэлэлцээд явбал тэр нь бол зөвхөн тэдний төрийн бус байгууллагуудын гомдол гаргасан тэр чиглэлээр л гаргасан байж байгаа юм. Түүнээс биш үйл ажиллагааны чиглэлээс гэхээсээ илүү одоо тэр төрийн бус байгууллагуудын үйл ажиллагааны гомдолтой холбоотой гаргасан дүгнэлтийн дагуу л шалгасан байгаа юм. Тэгээр яах вэ Аюурсайхан гишүүний саналыг горимын саналыг хураагаад явах уу.

Ганбаатар гишүүн асуултаа асуух уу.

Ганбаатар гишүүнд санал байна уу. Тэгвэл Ганбаатар гишүүнд байхгүй байгаа юм байна.

7.43-8.27 минутад бичлэг тасрав.

Ингээд байх юм.

Хоёрдугаарт нь хоёр асуудлууд ингээд хэлэлцээд явъя гэж. Ямар ч гэсэн горимын санал хураагаадах. Хойшлуулъя гэдгээр өнөөдрийн Санхүүгийн зохицуулах хорооны тайланг хэлэлцэх асуудлыг хойшлуулж ирэх долоо хоногт цуг хэлэлцээд явъя гэдэг асуудлаар бол. Тайлан бол хугацаатай л юм билээ. Ингээд бид нар бол ингэх нь л зорилготой байгаа юм уг нь бол долоо, долоо хоногтоо бол нөгөө нэг Байнгын хорооны хэдэн байгууллагуудынхаа тайланг хэлэлцээд явж байгаа юм. Өнгөрсөн долоо хоногт статистикийг хэлэлцсэн. Энэ долоо хоногт Санхүүгийн зохицуулах хороо, ирэх долоо хоногт Монголбанк энэ тэр гээд. Ингээд нөгөө хуулийн хугацаатай ингээд ингээд явчих юм билээ.

Би тэгээд л нөгөө шахагдаад л явж байгаа. Ирэх долоо хоногт бол Монголбанк. Банк, Санхүү хоёроо хамт л ярьж таарах нь байна л даа. Тэгвэл Горимын санал хураая. Яагаад гэхээр даргын зөвлөлийн хурлаар ороод энэ тэр ингээд хэлэлцье гээд орсон байж байгаа шүү дээ.

Горимын саналаа нэг хэлээд өг дөө. Өнөөдрийн тайланг, Санхүүгийн зохицуулах хорооны тайланг.

Горимоороо санал хураая. Хойшлуулъя гэдгээр санал хураагаад явъя. Кнопуудаа дараад явчих. Горимын санал дэмжигдсэн учраас санхүүгийн зохицуулах хорооны тайлангийн хэлэлцэх асуудлыг бол өнөөдрийн хуралдаанаас бол хойшлуулж байна.

Ганцхан асуудал хэлэлцээд дуусгая.

**Үндэсний статистикийн хороонд чиглэл өгөх тухай** Байнгын хорооны тогтоолын төсөл өнгөрсөн 7 хоногт бол гишүүд асуулт асууж бас үг хэлсэн байгаа.

Одоо саналаа хураагаад явна. Ажлын хэсгийн ахлагч бол товч танилцуулна. Ундармаа гишүүнийг бол микрофонд урьж байна.

**Б.Ундармаа:** Үндэсний статистикийн хорооны 2017 оны тайлангийн талаарх ажлын хэсгийн товч танилцуулга. Эдийн засгийн байнгын хороо 2018 оны 4 дүгээр сарын 18-ны өдрийн хуралдаанаараа Үндэсний статистикийн хорооны 2017 оны тайланг хэлэлцсэн бөгөөд хэлэлцүүлгийн явцад Улсын Их Хурлын гишүүдээс гаргасан тодорхой саналуудыг нэгтгэн судалж Статистикийн тухай хуулийн хэрэгжилтийг хангах. Үндэсний статистикийн хорооны бие даасан хараат бус байдлыг бэхжүүлэх түүний үйл ажиллагааг хүрэлцээтэй төсөв, санхүү, мэргэжлийн боловсон хүчний чиглэлээр идэвхтэй дэмжихтэй холбогдуулан гурван хэсэг 7 заалт бүхий чиглэл өгөх тогтоолын төслийг боловсруулж та бүхэнд тараасан болно.

Тухайлбал нэг Монгол Улсын Засгийн газар болон Үндэсний статистикийн хороо нь мэдээллийн өсөн нэмэгдэж буй хэрэгцээтэй уялдуулан статистикийн мэдээллийн үзүүлэлтүүдийг нэмэгдүүлэх, мэдээллийн бодит байдлыг хангах зорилгоор, засаг, захиргаа нутаг дэвсгэрийн анхан шатны нэгж буюу сум хороодод статистикчийн орон тоо бий болгох үйл ажиллагааны зардал, төсвийг нэмэгдүүлэх.

2.Төрийн захиргааны төв байгууллага статистикийн бие даасан нэгж байгуулах замаар төрийн байгууллагуудын мэдээллийн нэгдсэн сантай болгож ажлын уялдааг сайжруулах.

3.Статистикийн мэргэжлийн хүний нөөцийг бэлтгэх зорилгоор Монгол Улсын Их Сургуульд Статистикийн тэнхимийг сэргээн байгуулах.

Хоёр.Үндэсний статистикийн хороо.Тогтвортой хөгжлийн зорилтын хэрэгжилтийг дүгнэх шалгуур үзүүлэлтүүдийг тооцох аргачлал.

Мэдээллийн урсгалыг бий болгоход холбогдох төрийн захиргааны төв байгууллагуудтай хамран ажиллах.

Төрийн захиргааны төв байгууллагуудын мэдээ мэдээллийн чанарыг сайжруулах, хамрах хүрээг өргөжүүлэх, статистикийн асуудал хариуцсан төрийн албан хаагч нэгжийн тогтвортой байдлыг хангах замаар бүртгэл статистикийн байгууллагуудын уялдааг хангаж төрийн мэдээллийн нэгдсэн сантай болгох ажлыг эрчимжүүлэх зэрэг асуудлыг тодорхой болгон тогтоолын төсөлд тусгасан.

Ажлын хэсгээс бэлтгэсэн, боловсруулсан тогтоолын төслийг хэлэлцэн шийдвэрлэж өгнө үү. Ажлын хэсэг гэсэн байна.

**Д.Дамба-Очир:** Ундармаа гишүүнд баярлалаа. Хэлэлцэж байгаа асуудалтайгаа холбогдуулан ажлын хэсэг дээр Статистикийн хорооны дарга Ариунзаяа оролцож байна.

Тогтоолын төсөлтэй холбогдуулж асуух асуулттай гишүүд байна уу? Үг хэлэх хамтад нь явъя. Ганбаатар гишүүн, Оюунчимэг гишүүн, Болд гишүүнээр тасаллаа. Гурван гишүүн. Тэрбишдагва гишүүн орох юм уу? Тэрбишдагва гишүүний нэрийг оруулчих. Ингээд Ганбаатар гишүүн тогтоолын төсөлтэй холбогдуулж асуултаа тавья.

**Ж.Ганбаатар:** Би уг нь ажлын хэсэгт орсон. Тэгээд хоёр, гурван зүйл хэлье. Тоон мэдээлэл хэн нэгэнд таалагддаг биш яг үнэн зөв байгаасай л гэж хүсэж байгаа юм. Энийг ч гэсэн би ажлын хэсэг дээр бол нэлээд хэлсэн.

Одоо энэ төрийн байгууллагууд болоод төрийн бус байгууллагууд гэдэг юм уу. Ер нь Засгийн газрын ажлын үнэлэлтийг ч гэсэн дандаа ерэн хэдэн хувиас дээш гардаг. Статистик тоон мэдээ дандаа Монгол Улсын бүх зүйл болж байгаа бүтэж байгаа гэсэн байдлаар статистик тоон мэдээлэл гарч ирсэн энэ байдлыг өөрчлөөсэй гэж би бол хүсэж байгаа юм.

Аливаа зүгээр бизнес эрхэлж байгаа хүн ч гэсэн тэр, төрийн байгууллагад ажиллаж байгаа хүмүүс ч гэсэн тэр, Их Хурлын гишүүд ч гэсэн тэр танай байгууллагын тоон мэдээлэлд 100 хувь итгэдэг баймаар байна. Ийм байхын төлөө л Статистикийн төв газар ажиллах ёстой. Орон тоог нэмэгдүүлэх талаар бол би эсрэг байр суурьтай байгаа. Тийм шаардлага бол байхгүй гэж үзэж байгаа.

Хэтэрхий бас нүсэр байгууллага гэж би үзэж байгаа. Орчин үед бол тоон мэдээллийг бол хаанаас ч авах боломжтой байгаа юм. Яг хуучнаараа хүн, мал, орон сууц тоолдог. Түүний тоон мэдээллийг гаргадаг. Орон сууцыг тоолох бол ямар ч шаардлагагүй гэж би бас бодож байгаа юм. Тэртээ тэргүй улсын өмч улсад одоо орон сууц гэдэг зүйл маш бага үлдсэн. Хувийн өмчид очсон. Тэрийг байн байн тоолоод л тэгээд байх шаардлага бол үнэхээр байхгүй. Тэр мэдээллийг авъя гэвэл интернетээс бол хаанаас бол хаанаас авна.

Статистикийн төв газраас авах шаардлага ерөөсөө байхгүй. Тэрийг тэгээд хүнтэйгээ хамт орон сууцаа тоолох ч шаардлага байхгүй гэж би үзэж байгаа юм.

Гаргасан тоон мэдээлэл нь эдийн засгийн шийдвэр гаргахад үр нөлөөгөө өгдөг тийм тоон мэдээллүүдийг л гаргах ёстой гэж би үзэж байгаа юм. Гаргаж байгаа тоон мэдээллүүд нь Засгийн газар гэдэг юм уу, Их Хурал дээр эдийн засгийн үр нөлөөтэй шийдвэр гаргахад л үр нөлөөгөө өгдөг ийм мэдээллийг Статистикийн төв газар гаргадаг байх ёстой гэсэн ийм бодолтой байгаа.

Цаашдаа бол үйл ажиллагаандаа эрс өөрчлөлт оруулахгүй бол яг энэ хэвээрээ байвал хэн нэгний шаардлагыг л хангахгүй л байгаа юм л даа. Жишээлбэл би хууль боловсруулж байхдаа бол статистикийн газрын тоон мэдээллийг аваад өөрийнхөө жижиг, дундын хуульд бол ашиглаж байгаа нэг ч зүйл алга байна шүү дээ. Надад тусалж байгаа нэг ч зүйл алга байна.

Жижиг, дундын хуулийг боловсруулахад бол Статистикийн төв газраас гаргасан тоон мэдээлэл миний шаардлагыг хангахгүй байна. Тийм болохоор би энэ байгууллагыг эрс өөрчлөгдөх ёстой гэж үзэж байгаа юм.

Баярлалаа.

**Д.Дамба-Очир:** Ариунзаяа хариулаад явах уу? Байхгүй юу. Ер нь тэгээд нэгдүгээр заалтыг сумдад орон тоо бий болгох гэдгийн бол эсрэг байгаа юм байна тийм үү. Доод талынх нь бол хүн ам, орон сууцны тооллого гэдэг бол хуулиараа явдаг юм байна. Хуультай юм билээ. Хуультай учраас бэлтгэл ажил ханга гэдэг өгүүлбэр ордог юм байна л даа хуулиараа. Тэгж л оруулж байгаа юм.

Төрийн захиргаан дээр бол нэгж байгуулаад бодлогоо ингээд зангидаад явна гэдэг. Энэ бол зөв байх. Энийг нь ядаж үлдээх хэрэгтэй байх.

Оюунчимэг гишүүн үг хэлье.

**М.Оюунчимэг:** Өмнөх хурал дээр бид нар нөгөө статистикийн даргын тайланг сонсохдоо ерөнхийдөө гол мэдээллүүдийг аваад нэг чиглэл өгсөн шүү дээ. Одоо сая яг энэ гишүүний хэлээд байгаа тэр макро эдийн засгийн үндсэн гол үзүүлэлтүүд ажилгүйдэл тэр ядуурал үнэхээр буурсан эсэх. Хэрвээ буурсан бол хаана, аль салбарт нь буурсан юм бэ. Эсвэл буураагүй юм уу. Төрийн алба хэдээр нэмэгдсэн юм бэ. Энэ ажилгүйдэл буурсан гэдэг нь төрийн албаны тоо данхайсантай байна уу, үгүй юу гээд энэ нарийн тооцоо судалгааг гаргах гэхээр санхүүжилт дутдаг. Өмнө нь яг энийг гаргадаг байсан тэр нарийн тоо судалгаа тэр юуг нь татан буулгасан. Тэгээд бидний энэ асуудлыг бол шийдэхгүйгээр нарийн гаргах амаргүй гэдгийг хэлж байсан. Тэгээд энэ асуудлыг зайлшгүй оруулж өгөх хэрэгтэй энэ чиглэлд гээд бид нар хэлсэн.

Эндээс харахад яг тэр асуудал тусгаагүй. Зүгээр орон тоо бий болгох гэсэн үйл ажиллагааны зардал гээд ороод ирсэн байна л даа. Энэ нь өөрөө бас буруу ойлголт өгөх юм болов уу. Эсвэл өөрөө энэ томьёолол нь буруу юм болов уу. Яг энэ макро эдийн засгийн гол гол үзүүлэлтийг гаргах зайлшгүй шаардлагатай тэр бүтэц гээд яриад байсан шүү дээ. Өнгөрсөн долоо хоногт энэ тайлан хэлэлцэх үед.

Тэгээд энэ маань өөрөө энэ чиглэл дээр тодорхой суугаагүй зүгээр төсвийг нэмэгдүүлэх юм уу, эсвэл статистикийн орон тоо бий болгох гэсэн байна л даа. Эртээд тэр мэргэжилтэй салбарын мэргэжилтнүүдийн яриагаар бол орон тоондоо асуудал биш яг тэр нарийн юуг гаргадаг тэр санхүүжилтийг нь туссан гэж яриад байсан шүү дээ.

Тэгвэл тэрийгээ тодорхой бичих байхгүй юу. Яг энэ тоон үзүүлэлтийг бодитоор нарийн судалгаатай бүр нарийн түвшинд нь гаргахад ийм бүтэц байсан. Энийг эргээд сэргээх байхгүй юу. Хуучин байсан гэсэн шүү дээ тэгээд татан буулгасан гээд байгаа. Тэгж тодорхой томьёолж оруулж ирэхгүй бол энэ чиглэл гэдэг дээр нэг л ерөнхий болоод энийг тэгээд дараа нь ямар ч утгаар тайлбарлаж болохоор харагдаад байна л даа. Тийм л санал хэлмээр байна.

**Д.Дамба-Очир:** Ядуурал Оюунчимэг гишүүний яриад байгаа тэр өгүүлбэрийг оруулмаар байдаг. Та нар дээр мөнгийг нь жил бүр танаад байгаа гээд байгаа шүү дээ тийм ээ. Хэсэгхэн газар дээр нь та нар түүврээр авдаг гэсэн шүү дээ. Тэр нөгөө нэг судалгаануудыг. Ядуурал ажилгүйдэл гээд хоёр, гурван заалтууд байгаа юм.

Тэр инфляци нь ч одоо дууссан хэрэг. Хамгийн гол нь ядуурал ажилгүйдэл энэ тэр гээд тэрэн дээр нь хэдэн төгрөг жил бүр хасаад байдаг юм гэнэ лээ. Тэрийг нь ч дорвитойхон шиг мөнгө тавь гэдэг өгүүлбэрийг оруулахгүй бол. Оюунаа гишүүн наадахаа нэг томьёолоодхооч. Наадах чинь нээрэн хасагдсан байна.

Болд гишүүн.

**Л.Болд:** Гишүүдтэй санал нэг байна. Үнэхээр бид Их Хурлын тогтоол бишээ Байнгын хорооны тогтоол гаргаад тэгээд шууд одоо 300 гаруй сум, 150 хороо ингээд үзэхээр бол шууд 500 гаруй орон тоо шууд нэмэх чиглэл Эдийн засгийн байнгын хороо өгөх гээд байгаа байхгүй юу. Тэр чинь гадна талдаа яаж буух вэ. Эдийн засгийн байнгын хороо угаас ийм орон тоо нэмэгдэх ч үгүй. Тэгэхээр ямар ч хэрэгжих бололцоогүй. Ямар ч шаардлагагүй ийм зорилтууд бол огт хэрэггүй. Үнэхээр Ганбаатар гишүүний хэлж байгаа статистик бол бие даасан хараат бус үнэхээр үнэн бодит мэдээллийг өгдөг ард түмнийхээ талд зогсдог, эрх баригчдад үйлчилдэг. Гал тогооны алчуур мэт байхгүй байх. Энэ бол үнэхээр чухал.

Ер нь бол төрийн бүх шатны байгууллагууд статистикийн байгууллагын нэг нэгж шүү дээ. Бүх хороо сум ер нь төрийн бүх байгууллага үнэн бодитой тоо баримтыг яг өгч байх үүрэгтэй. Өгөхгүй бол хуулийнхаа хариуцлагыг хүлээдэг байх ёстой. Ганц орон тоо одоо жишээ нь хороон дээр бол ямар ч бололцоо байхгүй л дээ. Суман дээр яадгийг би мэдэхгүй. Ямар статистикийг тэр хорооны хэдэн айлыг юуг нь бүртгээд сууж байх вэ.

Харин тэр хороонд ажиллаж байгаа нийгмийн ажилтан хорооны хэсгийн ахлагч тэр зохион байгуулагч хороон дарга энэ бүгд бол үнэхээр статистикийн байгууллагаас өгч байгаа тэр бодлого аргачлалын дагуу тэр тогтоосон хугацаанд бол маш үнэн бодитой мэдээллүүдийг өгч байх ёстой. Энийг бол хууль, эрх зүйн хувьд статистикийн байгууллага шударга биш худал хуурмагийг дэлгэрүүлдэг. Дээшээ худлаа тоон мэдээ тайлан өгдөг ийм төрийн албан хаагчид, төрийн байгууллагуудтай хариуцлага тооцдог тэр эрх мэдлийг нь харин нэмэгдүүлэх нь зөв. Үнэхээр статистикийн байгууллага гэдэг бол үнэхээр одоо тодорхой улсын хэмжээний энэ байцаадаг шийтгэдэг, айлгадаг байгууллагууд байна шүү дээ. Тэрэн шиг энэ статистикийнхаа тоон мэдээлэл гэдэг бол энэ бол улс орны амин чухал асуудал учраас энэ дээр бол харин очоод шалгадаг, тоог тулгадаг ямар л арга хэмжээ бол авдаг энэ эрх мэдлийг нь бол өг.

Орон тоог бол энийг шийдэхгүй гэж бодож байгаа.

Хоёрдугаарт нь үнэхээр статистикийн мэргэжил энэ салбарын хүний нөөцийг хөгжүүлэх энэ бол маш чухал асуудал. Тэрийг ганцхан Их сургуулийн нэг тэнхим сэргээн байгуулснаар бол явахгүй л дээ.

Дээрээс нь бид Эдийн засгийн байнгын хороо тогтоол гаргаад Монгол Улсын Их Сургууль гэж бие даасан нэгжийн бүтцийг хийгээд сууж байна шүү дээ. Энэ бол яав ч зарчимд нийцэхгүй байх гэж бодож байна. Энэ салбарын үнэхээр бодлого энэ бол хувь хувьсгал гэхгүй угаасаа энэ хүний нөөцийг хөгжүүлэх энэ бол маш чухал. Үнэхээр ойрын 10, 20 жилийнхээ хэрэгцээг гаргаад ганц их сургууль ч гэхгүй ер нь сургууль бүр дээр энэ статистикийн сургалт боловсрол, хөтөлбөр, гарын авлага сурах бичиг энэ тал дээр бол үнэхээр төр хөрөнгө гаргах хэрэгтэй. Тийм бололцоог нь өгөх хэрэгтэй. Тийм, боловсролын яаманд тэр чиглэлийг нь өгөх хэрэгтэй.

Өнөөдөр энэ салбарын боловсон хүчин хаанаа яаж дутагдаж байна. Энэ юун дээр мэдэгдэж байна. Энэ тал дээр бол бид нар ер нь төрийн дээд байгууллага, хууль тогтоох байгууллага шиг шийдвэрээ гаргахгүй бол бид жаахан хазгай гишгэх гээд байна уу яагаад байна. Энийг анхаараад иймэрхүү засваруудыг оруулаарай гэж хүсэж байна. Баярлалаа.

**Д.Дамба-Очир:** Болд гишүүн ээ нэг юм хийгээдхээч та. Томьёолоодхооч. Үнэн зөв байх ёстой тоонууд нь гээд бүх гишүүд яриад байна шүү дээ. Боловсронгуй болох ёстой гээд тэр тоонуудыг нь. Тэр нэг өгүүлбэр хэдүүлээ оруулбал яадаг юм бэ. Тэгээд нэг ийм заалт оруулъя. Аан тэнхим рүү нь бид нар гаргаж байгаа юм биш шүү. Засгийн газар руу нь чиглэл өгч байгаа юм. Энэ боловсруулсныг бэлдэж байсан газар байхгүй болсон одоо. Засгийн газар шийднэ. Засгийн газарт үүрэг өгч байгаа юм. Тэгээд өөр арга байхгүй байгаа юм.

Тэрбишдагва гишүүн.

**Д.Тэрбишдагва:** Одоо томьёолол шууд яриад байх хэцүү байгаа юм. Энийг чинь жаахан бодож байж зөв томьёолол гаргахгүй бол шууд санаагаа хэлээд томьёолол нь өөрөө бас зөв томьёолол гаргахгүй бол хэцүү байгаа юм.

Тийм учраас энийг нэг жаахан харж байгаад зарим хасах саналаа томьёолол өгөх саналаа бол би хэрвээ боломж гарвал дараагийн удаа хэлнэ. Яг энэ удаа бол хэлэх боломж алга байна.

Эдийн засгийн байнгын хорооноос бол олон удаа чиглэл гаргасан. Одоо би зүгээр Эдийн засгийн байнгын хороог Дамба-Очир дарга аа, бид их олон чиглэл өгсөн. Иргэний бүртгэлийн чиглэлээр, Шадар сайдын хариуцаж байгаа чиглэлээр, чөлөөт бүсүүдийн асуудал, Үндэсний хөгжлийн газар, Төмөр зам, Иргэний нисэхийн ерөнхий газар, Банк, санхүүгийн байгууллага, Санхүүгийн зохицуулах хороо энэ тэр гээд маш олон чиглэл гаргаад тэгээд одоо дахиад нэг чиглэл гаргах гээд байгаа учраас эхний удаа энэ өмнө гарч байсан шийдвэрүүдээ нэг гүйцэтгэлийн хяналт шалгалт гэж нэг юм тавимаар байна. Тэгэхгүй одоо бид нарыг шалгаад байгаа Оюутолгойн гэрээг чинь Эдийн засгийн байнгын хорооны шийдвэр гараад Эдийн засгийн Байнгын хорооны шийдвэрийн дагуу юу ч хэрэгжүүлээгүй. Тэрэн дээр нь гүйцэтгэлийн хяналт тавиагүйгээсээ болоод одоо Оюутолгой хаа байсан 2009 оны юмнуудыг эргэж шалгаж яваад байна шүү дээ.

Тийм учраас энийг гарахаас өмнө урд өмнө гаргаж байсан шийдвэрүүдийг үзмээр байна. Би бол үндэсний хөгжлийн хороо ялангуяа төрийн өмчийн бодлогын зохицуулалтын газар энэ тэр бол бидний өгсөн чиглэлийн дагуу овоо үр дүн гарсан юм уу гэж бодоод байгаа шүү дээ. Тэгээд бас сайн ажил хийж байгаа хүмүүсийг нь дэмждэг. Саар ажиллаж байгаа хүмүүсийг нь бас энэ дээр нь шахаж шаардах ёстой гэж бодож байгаа.

Энэ гишүүдийн зарим саналтай нэг байгаа юм. Монгол Улсын Их Хурлын танхим сэргээх үүрэг даалгавар өгөөд хэрэггүй ээ. Тэрийг бол өөрсдөө ярилцаад л энэ юутайгаа Их Сургуультайгаа яриад явдаг юм байгаа биз. Тийм учраас энэ бол юугүй байна.

Дараа нь бол тогтвортой хөгжлийн зорилтыг хэрэгжүүлэх чиглэлээр дүгнэлт шалгуур бий болгоход төрийн захиргааны төв байгууллагатай хамтран ажиллах гэж. Энэ бол уг нь хамтран ажиллах гээд миний нэг санаа энэ хөгжлийн бодлого төлөвлөлтөд холбогдох гээд энэ 4, 1 хоёрыг жаахан уяж өгөөд би бол ерөөсөө статистикийн тоо баримт бол гол тулгуур учраас статистикийн тоон дээр тулгуурлаж төрийн бодлогоо бусад газрууд явуулаач ээ. Энийгээ гол суурь үзүүлэлт болгооч гэсэн л тийм санаа хэлэх гэсэн юм.

Хоёр тал ингээд тэртээ тэргүй төрийн байгууллагатай хамтран ажиллах гэсэн юунд бол байгаа учраас энэ 4, 1 хоёрыг бол эргэж хараад нэг томьёолол өгвөл яасан юм бэ гэсэн тийм нэг санаа байна.

Хүн амын орон сууцны тооллогын бэлтгэл ажлыг хангахыг чинь Байнгын хороогоор өгөх юм уу. Эд нарын өөрсдийнх нь хийх л ажил шүү дээ. Ингэж өгснөөр эд нарын хийх ажлыг юуг нь хүчирхэгжүүлээд байгаа юм гэдэг юм нь ойлгогдохгүй л байна л даа. Энэ чинь өөрсдийнх нь л хийх ажил байхгүй юу.

Харин эд нар хийх гэсэн чинь зовлонтой байгаад байх юм бол тэр тодорхой газруудад үүрэг чиглэл тийм юм гарах юм бол энийг харин яах ёстой. Би түрүүний удаа хэлээд байсан. Статистикийн газар энэ хэдэн хүмүүс л байнгын тогтвор суурьшилтай ажиллаж байгааг нь би үнэлж байгаа. Залуу боловсон хүчингүүдээ дэмжиж сургах ажил дээр эднийхэн их хариуцлагагүй юм билээ. Хэдэн хүн орж ирээд хүн ороод ирэнгүүт хөөгөөд явуулдаг нэг тийм. Улс төрждөг юм уу. Залуучуудыг сургадаггүй сонин байгууллага байна лээ шүү дээ.

Нөгөө талаасаа энэ хяналтын тооллого гэж нэг юмыг хиймээр байгаа юм. Ерөөсөө би эртээд хэлсэн шүү дээ. 66 сая малаас нэг ч мал зөрөхгүй яваад байна гэдэг бол тэр өөрөө шал худлаа л байхгүй юу даа. Хэчнээн нь Хаан банкны юунд орсон юм. Би хэлсэн шүү дээ. Нийслэл хүү кинонд гурван тэмээ алга болсныг олдог биз дээ. Тэгэхэд чинь 66 сая мал дотор яг 66 аравны тэд тэд гээд .../минут дуусав/.

**Д.Дамба-Очир:** Тэрбишдагва гишүүнд 1 минут өгье.

**Д.Тэрбишдагва:** Тийм учраас би хяналтын тооллогыг хийж өгөөч гэж хэлээд байгаа юм. Би тэгэхдээ заавал ч үгүй зөрчил гарга гээд байгаа юм биш. Энэ хөдөө орон нутгийн ард иргэдтэй ч уулзсан, янз бүрийн хүмүүстэй уулзахад бол тооллого бол худлаа тооллого юм билээ. Тэрийг очиж тоолдог хүн гэж байхгүй. Айлд очиж цай ууж сууж, мах чануулж идээд л танайх хэдэн малтай вэ гэж тоолоод явж байгаа байхгүй юу. Тийм учраас энэ хяналтын тооллогыг зарим нэг тоо нь зөрчилтэй, шүүмжлэлд орсон юман дээр хяналтын тооллого гэдэг юмыг гаргаж ирж. Тэгэх юм бол хүмүүс ядаж энэ чинь хяналтын тооллого гардаг юм байна. Зөрчил гардаг юм байна гэдгийг гаргаж ирэхгүй бол болохгүй. Иймэрхүү хэд хэдэн зүйлийг анхаарах ёстой. Өгч байгаа чиглэл бол тэртээ тэргүй хийх ажилд нь чиглэл өгөөд хэрэг байхгүй. Хийж байгаа байгууллагуудын ажилд нь гаднаас оролцоод байх хэрэг байхгүй. Яг хийх гэсэн чинь ямар асуудал байна гэдэг дээр нь тодорхой цөөхөн хэдэн нухацтай тийм чиглэл өгвөл яасан юм бэ. Би энийг бол өчигдөр авсан. Сайн үзэж харж чадсангүй ээ.

**Д.Дамба-Очир:** Гишүүд асуулт асууж, үг хэлж дууслаа. Тэрбишдагва гишүүний нэг юмыг шийдмээр байгаа юм. яг яриад байгаа статистикийн тоог төрийн бүх байгууллагууд ашигладаг байх гээд. Тэр өгүүлбэрийг оруулах нь зөв байх. Яагаад вэ гэхээр бид нар зүгээр амаараа ярьцгаагаад байгаа шүү дээ. Суурь тоо болгож оруулдаг байх гээд. Тэрийг оруулах нь зөв байх. Ер нь зүгээр Сангийн яам, Монголбанк бүгдээрээ л тоонуудыг нь авч байгаа юм билээ. Одоо ер нь статистикийн тоо нь үнэн байх хэрэгтэй. Тэрийг нь бол бүгдээрээ ашигладаг байх хэрэгтэй гээд.

Гишүүдийн гаргасан саналын дагуу сумдуудад статистикийн орон тоог бий болгох гэдгийг бол асуудал дээр санал хураагаад явъя. Энийг бол хасъя гэсэн санал гаргаж байгаа учраас санал хураая.

Бусдыг нь болохоор гишүүдийн саяны гаргасан саналуудыг нэмж оруулаад тогтоолын төслийг батлаад явъя.

Төслийн 1.1 дээр бол мэдээллийн өсөн нэмэгдэж буй хэрэгцээтэй уялдуулан статистикийн мэдээллийн үзүүлэлтүүдийг нэмэгдүүлэх, мэдээллийн бодит байдлыг хангах зорилгоор Засаг захиргаа, нутаг дэвсгэрийн анхан шатны нэгж буюу сум хороодод статистикийн орон тоо бий болгох үйл ажиллагааны зардал төсвийг нэмэгдүүлэхийг хасна гэдгийг дэмжье гэдгээр санал хураалт явуулъя. Энэ заалт хасагдаж байна.

Харин төрийн захиргааны төв байгууллагуудад гэж яамдад нэг нэг орон тоо байх нь зөв байх. Төвлөрүүлж авахын тулд. Энэ бол их хэрэгтэй гэж би ойлгож байгаа энэ удаадаа.

Энийг ингээд шийдээд явъя. Саяын гишүүдийн гаргасан хүн амын амьжиргааны түвшин ажилгүйдэл гээд байж байгаа шүү дээ. Оюунчимэг гишүүний гаргасан. Тэрэн дээр хөрөнгө нэмэх, ажилгүйдэл ядуурал энэ тэртэй холбоотой нөгөө нэг хэсэг бүлэг хүмүүс дээр л хийдэг гэж яриад байгаа шүү дээ. Тэрэн дээр жаахан мөнгө нэмэх. Энийг боловсронгуй болгож үнэн зөв болгох, тоонуудаа боловсронгуй болгож гаргаж байх энэ тэр гэдэг асуудал байна. Өгүүлбэр байна.

Дээр нь статистикийн тоог бол бүгд төрийн байгууллагууд бүгдээрээ суурь болгож ашиглах хэрэгтэй гэдэг ийм зүйлүүдийг бол Засгийн газарт нь үүрэг өгөөд явах нь зүйтэй байх.

Ингээд энэ тогтоолын төслийг бол. Оюунчимэг гишүүнийхийг ингээд. Тогтоолын төслийг баталъя гэдгээр санал хураалт явуулъя гишүүд ээ. Саяны гишүүдийн саналуудыг оруулаад. 58.3 хувиар бүх тогтоол батлагдаж байна.

Өнөөдрийн Байнгын хорооны хурал үүгээр завсарлаж байна. Бүх гишүүддээ баярлалаа.

 ДУУНЫ БИЧЛЭГЭЭС

 БУУЛГАСАН: П.МЯДАГМАА